Bande regoor provinsie gesmee tydens besoek aan VS Agri - Bladsy 5
Nuusflitse – September 2019 - Bande regoor provinsie gesmee tydens besoek aan VS Agri
Bande is regoor die Vrystaat gesmee – tussen jong landbouers uit verskeie dele van die provinsie én ook met hul hoofborg. Só som Waldo van Niekerk, Voorsitter van Vrystaat Landbou (VL) se Jongboer-komitee, 'n onlangse besoek aan VS Agri in Vrede op.
Volgens hom is sulke geleenthede belangrik vir jong landbouers in georganiseerde landbou om by mekaar uit te kom, gees te vang én hul borge beter te leer ken. Tydens die besoek aan VL se Jongboer-komitee se hoofborg op 12 September 2019 is daar onder meer by VS Agri se kantore, fabriek en ander bedrywighede ingeloer.
Volgens Van Niekerk het die Vrystaatse landbouers heelwat nuwe landboukennis opgedoen en is dit ook van VL se kant af belangrik om by VS Agri uit te kom. "Ons stap nou al 'n lekker pad van twee jaar met VS Agri. Oom Hein-hulle het ons baie bederf. Hulle is manne wat 'n passie het vir jong landbouers en ook vir die landbou in die Vrystaat."
Hy meen dit was interessant om te sien hoe VS Agri as 'n besigheid werk en wat hy alles doen. Hulle het byvoorbeeld 'n kunsmisfabriek, veevoer-afdeling en gas-implementering in die saaibedryf besoek. Van Niekerk moedig landbouers aan om VS Agri in verband met hierdie bedrywighede te kontak en meen hul tegnologie en kennis kan baie werd wees.
Hy het ook vir VS Agri vir sy gasvryheid en borgskap bedank. "Ons het die aand by die Poortje dam oorgeslaap waar VS Agri vir ons 'n spitbraai en verversings gereël het. Hulle doen werklik moeite en ons stap graag 'n pad met hulle. Hulle is mens-mense."
Van Niekerk het ook vir John Williams bedank wat die groep se vervoer vanaf Bloemfontein na Vrede moontlik gemaak het. Hy raai landbouers aan om hulle puik diens op die proef te stel.